Illum il-Kummissjoni qed tirrakkomanda li l-Awstrija, il-Ġermanja, id-Danimarka, l-Iżvezja u n-Norveġja jneħħu gradwalment il-verifiki temporanji attwalment stabbiliti f'uħud mill-fruntieri interni ta' Schengen tagħhom tul is-sitt xhur li ġejjin. Filwaqt li s-sitwazzjoni ġenerali tkompli tistabbilizza, għad hemm numru sinifikanti ta' migranti irregolari u persuni li jfittxu l-ażil fil-Greċja. Għalhekk, bħala miżura ta' prekawzjoni u filwaqt li alternattivi jiġu stabbiliti, il-Kummissjoni qed tirrakkomanda li l-Kunsill jestendi l-verifiki għall-aħħar darba, li jfisser li jitneħħew fi żmien sitt xhur. Matul dan iż-żmien, kif ġara fil-perjodi preċedenti, il-verifiki għandhom jitwettqu biss b'mod immirat u limitat u biss meta ma jkunx hemm alternattiva oħra. Fl-istess ħin, il-Kummissjoni qed tappella lill-Istati Membri biex jagħmlu iktar użu mill-miżuri alternattivi li jistgħu jipprovdu l-istess livell ta' sigurtà, bħal verifiki proporzjonati tal-pulizija fiż-żoni tal-fruntiera u fuq ir-rotot ewlenin tat-trasport. Għal dan l-għan, illum il-Kummissjoni ppreżentat ukoll Rakkomandazzjoni dwar verifiki proporzjonati tal-pulizija u l-kooperazzjoni tal-pulizija fiż-żona Schengen. L-ewwel Viċi President Frans Timmermans qal: “Permezz tal-isforzi konġunti tagħna, il-fruntieri esterni tagħna issa huma iktar b'saħħithom u aktar siguri. Billi naħdmu flimkien ikun possibbli li jkollna kemm is-sigurtà kif ukoll il-libertà ta' moviment. Dan ifisser li fi żmien sitt xhur nerġgħu lura għal żona Schengen li taħdem b'mod sħiħ mingħajr kontrolli fil-fruntieri interni.” Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Wasal iż-żmien li gradwalment nirritornaw għal sistema Schengen li taħdem bis-sħiħ, u llum nipproponu l-passi konkreti biex nagħmlu dan. Nirrakkomandaw li kontrolli interni temporanji Schengen jiġu estiżi għall-aħħar darba iżda nitolbu lill-Istati Membri jneħħuhom gradwalment filwaqt li fl-istess ħin jiġu kkumpensati b'verifiki proporzjonati tal-pulizija fit-territorju tagħhom.” Il-Kummissarju għall-Unjoni tas-Sigurtà, Julian King qal: “Is-sigurtà ta' Stat Membru wieħed hija s-sigurtà tal-Istati Membri kollha, u dan jinkludi li jeżerċitaw is-setgħat tal-pulizija tagħhom, fejn meħtieġ u ġustifikat.Inħeġġu lill-Istati Membri jikkooperaw flimkien kemm jista' jkun f'ħidma operattiva tal-pulizija, bl-użu tal-għodod kollha disponibbli biex tissaħħaħ is-sigurtà fi ħdan Schengen.” Sar progress importanti f'iktar sigurtà fil-fruntieri esterni tal-UE u l-limitu tal-migrazzjoni irregolari tul dawn l-aħħar xhur. L-iskjerament sħiħ tal-Aġenzija Ewropea għall-Gwardja tal-Fruntiera u tal-Kosta miexi sew mit-tnedija tagħha fis-6 ta' Ottubru 2016; wara d-Dikjarazzjoni UE-Turkija, wasliet irregolari fil-Greċja naqsu b' 97 %. Madankollu, minkejja dan il-progress, il-kundizzjonijiet kollha tal-Pjan Direzzjonali “Lura lejn Schengen” jippermetti li jitneħħew il-kontrolli tal-fruntieri interni kollha għadhom mhumiex kompletament fis-seħħ illum u l-Istati Schengen ikkonċernati għadhom esposti għal riskju ta' movimenti sekondarji. Numru importanti ta' migranti irregolari u persuni li jfittxu l-ażil għadhom preżenti fil-Greċja u huma meħtieġa iktar sforzi biex jitħaffef l-ipproċessar tal-applikazzjonijiet għall-ażil, tiżdied ir-rilokazzjoni u jiġi żgurat li jerġgħu jibdew it-trasferimenti ta' Dublin għall-Greċja. Huma meħtieġa iktar sforzi biex l-Aġenzija Ewropea tal-Gwardja tal-Fruntiera u tal-Kosta ssir kompletament operazzjonali (ara r-rapport ta' progress tal-lum dwar il-progress li nkiseb u l-ħidma li għadha meħtieġa biex l-Aġenzija Ewropea tal-Fruntiera u tal-Kosta ġdida ssir operattiva b'mod sħiħ. Għalhekk il-kummissjoni tqis li huwa ġġustifikat li l-Kunsill jippermetti lill-Istati ta' Schengen ikkonċernati, bħala l-aħħar miżura u biss wara li jkunu eżaminati l-miżuri alternattivi, li jestendu l-miżuri attwali temporanji għal kontrolli tal-fruntieri interni għall-aħħar darba għal perjodu limitat ta' sitt xhur. B'mod parallel, il-Kummissjoni llum qed tirrakkomanda wkoll li l-Istati kollha ta' Schengen jagħmlu użu iktar effettiv ta' verifiki tal-pulizija proporzjonati, inkluż f'żoni ta' fruntiera biex jiġu rimedjati theddidiet lill-politika pubblika jew is-sigurtà interna. Il-Kummissjoni tqis li l-verifiki proporzjonati tal-pulizija jistgħu jkunu iktar effiċjenti mill-kontrolli interni tal-fruntieri billi jistgħu jiġu applikati b'mod aktar flessibbli u iktar faċli li jiġu adattati għar-riskji li qed jevolvu. Filwaqt li f'xi ċirkostanzi (pereżempju wara attakk terroristiku) jista' jkun ċar mill-bidu li verifiki tal-pulizija waħedhom mhumiex biżżejjed, f'każijiet oħra, riżultati simili għal dawk ta' kontrolli fuq il-fruntieri jistgħu jinkisbu billi l-verifiki fiż-żoni tal-fruntieri interni jiżdiedu. L-Istati Membri għandhom jagħtu preċedenza lil verifiki tal-pulizija qabel ma jintroduċu jew jestendu kontrolli temporanji fil-fruntieri interni. L-Istati Membri għandhom ukoll isaħħu l-kooperazzjoni transfruntiera tal-pulizija, pereżempju permezz ta' pattulji konġunti tal-pulizija fil-ferroviji transfruntiera, f'analiżi tat-theddidiet konġunti u l-iskambju msaħħaħ ta' informazzjoni transfruntiera. Għal prevenzjoni ta' moviment sekondarju irregolari mingħajr ma jkollhom jiġu introdotti mill-ġdid il-kontrolli fuq il-fruntieri interni, il-Kummissjoni tirrakkomanda li l-Istati Membri japplikaw b'mod sħiħ il-ftehimiet bilaterali eżistenti li jippermettilhom ir-ripatrijazzjoni bilaterali rapida ta' ċittadini ta' pajjiżi terzi. Il-Passi li Jmiss Issa jeħtieġ li l-Kunsill jieħu deċiżjoni dwar prolongazzjoni tal-kontrolli, abbażi tar-rakkomandazzjoni tal-Kummissjoni. Din hija l-aħħar darba li l-prolongazzjoni ta' dawn il-kontrolli hija legalment possibbli skont ir-regoli tal-UE. B'ħarsa lejn il-futur, il-Kummissjoni hija impenjata li tiżgura li l-għodod li jinsabu fil-post jintużaw bis-sħiħ u li s-sitwazzjoni tiġi stabbilizzata iktar. Sfond: Il-kombinazzjoni ta' defiċjenzi serji fl-immaniġġar tal-fruntieri esterni mill-Greċja f'dak iż-żmien flimkien mal-għadd sinifikanti ta' migranti mhux reġistrati u applikanti għall-ażil preżenti fil-Greċja li setgħu fittxew li jiċċaqilqu b'mod irregolari lejn Stati Membri oħra, ħolqu ċirkostanzi eċċezzjonali li jikkostitwixxu theddida serja għall-ordni pubbliku u s-sigurtà interna u qed jipperikolaw il-funzjonament ġenerali taż-Żona Schengen. Dawn iċ-ċirkostanzi eċċezzjonali wasslu sabiex tinbeda l-proċedura ta' salvagwardja tal-Artikolu 29 tal-Kodiċi tal-Fruntieri ta' Schengen u l-adozzjoni tar-Rakkomandazzjoni tal-Kunsill fit-12 ta' Mejju 2016 biex jinżammu ċerti kontrolli proporzjonati temporanji f'ċerti fruntieri interni ta' Schengen fil-Ġermanja, fl-Awstrija, fl-Iżvezja, fid-Danimarka u fin-Norveġja għal perjodu ta' sitt xhur. Għal aktar tagħrif Proposta għal Deċiżjoni ta' Implimentazzjoni tal-Kunsill li tistabbilixxi Rakkomandazzjoni għal estensjoni temporanja ta' kontrolli fil-fruntieri interni f'ċirkostanzi eċċezzjonali li jqiegħdu l-funzjonament ġenerali taż-żona Schengen f'riskju Mistoqsijiet u tweġibiet: Kontrolli tal-fruntieri interni temporanji, verifiki tal-pulizija u kooperazzjoni tal-pulizija fiż-żona Schengen SKEDA INFORMATTIVA: Ir-Regoli ta' Schengen Spjegati Lura lejn Schengen – Pjan Direzzjonali It-Tielet Rapport mill-Kummissjoni lill-Parlament Ewropew, lill-Kunsill Ewropew u lill-Kunsill dwar l-operazzjonalizzazzjoni tal-Gwardja Ewropea tal-Fruntiera u tal-Kosta SKEDA INFORMATTIVA: Il-Gwardja Ewropea tal-Fruntiera u tal-Kosta